**«Сәт сапар, саған, жас түлек!»**

**атты мектеп бітірушілердің**

**салтанатты жиынының жүру тәртібі**

Өтетін орны: мектеп спорт залы. Мерзімі: 25.05.2017 жыл.

Уақыты: 10.00-де.

**Фанфар беріледі.**

**Жүргізуші: - «Сәт сапар, саған, жас түлек!»** атты соңғы қоңырау салтанатына қош келдіңіздер!

Жас түлектер қақты бүгін қанатын,

Сәулелі күн жүрекке от жағатын.

Кім ұмытар қоңыраудың сыңғырын

Жүрегіңе мәңгі ұялап қалатын?!

Қуанышқа оранғандай даламыз,

Көңілдерден тасқын болып селдеткен.

Болашаққа қанат қағып барамыз,

Балалықпен қош айтысып сенде өткен.

Заман көшіне ілесіп тағы бір оқу жылы да аяқталып, мектебіміздің **6 түлегі** балалықпен, 11 жыл бойы білімнің нәрін сепкен алтын ұясымен қоштасқалы тұр. Бұл күн – мектеп тарихында, мектеп бітіруші түлектер санасында мәңгі өшпейтін күн. Биылғы 2016-2017 оқу жылы елімізде болып жатқан елеулі өзгерістермен тұспа-тұс келіп отырғаны көңілге қуаныш ұялатады. Нақтырақ айтcақ:

Қазақстан Республикасы өз тәуелсіздігін жариялап, егемендік алғаннан бергі 25жылдық мерейлі мерекесін атап өтті.Тұғыры берік тәуелсіздігіміздің арқасында мәдениетіміз, өнеріміз, экономикамыз, білім мен ғылымымызбен өркениетті мемлекеттердің қатарына қосылдық деп мақтанышпен айтуға қақымыз бар.

Тағылымға толы тарихы, шежіре тұнған тарихы мен мол мұра мәдениеті бар, өлмес өнері мен санадан өшпес салт-дәстүрі бар киелі мекен – Балқаш қаласына 80 жыл толды.

Олай болса:

Мектептегі соңғы жиын, салтанат,

Болмақ ертең елдің өршіл жастары.

Аттанғанда ел сенімін арқалап,

Биік болғай арманының асқары – дей келе ортаға мектеп бітіруші түлектерді шақырамыз!

**Музыкалық фон қойылады.**

Уақыт ай зымыраған есіп желе,

Жеткізді жағасына мектеп кеме.

Ескегін бірге ескен **алты азамат**,

Өнері әрқайсының бір-бір төбе.

**Олар:**

Әдебиетке әрдайым жаны құштар,

Ана тілге деген бойда жалын күш бар.

Айналайын **Арайлымдай** асылымнан,

Ұлтының салт-дәстүрін мығым ұстар.

Білімге құштарлықтан бағы жанған,

Ғылым денін қойып, жоба жазған.

Ел-жұрты жүретұғын қылып мақтан,

Үміт күтер қашан да **Жақсылықтан .**

Мінезі жібек, байсалдым,

Тұлғаңа бөлек зер салдым.

Маңызды басқан қадамын,

**Іңкәр қыздан** айналдым!

Болашаққа көз салған

Сәттерің оңып, жайқалғын!

**Маржанымның** көркі қандай сымбатты,

Асылындай анасының қымбатты.

Компьютердің тілін жетік меңгерген,

Ғылым-білім ауыр жүгін өңгерген,

Спортқа да, өнерге де бейімді,

Қазақ тілге бұрған толық зейінді.

Русаковтың рөлін сомдап, таң қылды,

Үлгі алардай кіші буын кейінгі.

Өзі неміс болғанмен, сөзі қазақ,

**Отт Эрихқа** біз артамыз сенімді.

Әрбір іске келген кезде қоғамдық,

Танытпаған кері қылық, жамандық.

Нағыз жігіт жеті өнері жетерлік,

Өн-бойына біткен қалып адамдық.

Болашаққа талмай ұшып қанатың,

**Жансерігім,** баса бергін қадам нық!

**Мемлекеттік гимн ойналады.**

Өмірде өлшенбейтін іс – балаға берген тәрбиең мен білімің, мейірім мен қамқор, пейілің. Ол – болашақ. Болашақтың бүр жарған сабағына құйған білім нәрің мәңгілік. Олай болса:

Түлектердің арманы аппақ нұрдай,

Бар тілегі қашан да жақұттардай,

Білімнің ордасына ие болған

Әрі басшы, әрі биік қорғанындай – дей келе, құттықтау сөз мектеп директоры Рахимберлина Зәмзәгүл Нарымбекқызынаберіледі.

Қазағым қонақ десе көсіледі,

Мұндайды жан түйіні шешіледі.

Ақ тілеулі, ырыс қой қонақ деген

Өзімен ала келер несібені – дей келе, ақ тілегін айту үшін құттықтау сөз салтанатты жиынның құрметті қонағы, Балқаш \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ беріледі.

**Н.Бейсекеевтің әні «Көк толқын».**

**Орындайтын: 9 «А» сыныбының түлегі Алтынбекова Ақмарал.**

Ұстаздардың арқасында шаттандық,

Сөзін ту ғып болашаққа аттандық.

Мектеп үшін талай еңбек сіңірген,

Ұстаздарды жүреміз біз мақтан ғып!– дей келе, мектеп түлектерінің алғашқы мұғалімі Иманбекова Құралай Әбдікәдірқызына, алғашқы тәрбиешілері Төлегенова Анар Бимағанбетқызы мен Нөкербекова Гүлсім Амантайқызына сөз кезегін береміз.

Құттықтау сөз түлектеріміздің жанашыр анасындай бола білген қос ұстазы, сынып жетекшісі Нөкербекова Қорлан Иманғазықызы мен тәрбиешісі Тілеубекова Қарлығаш Омарханқызына беріледі.

**Жүргізуші:**

Өмір берер ертеңгі бағаларын,

Ұядан ұшпақ бүгін балаларың.

Халқыма ұрпақ берген, өмір берген,

Қош келдің, әкелер мен аналарым!

Құттықтау сөз мектеп бітіруші түлектердің ата-аналары атынан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ беріледі.

Ән **«Алтын ұя мектебім»** орындайтын **«Жігер» вокал тобы**

**Жүргізуші:**

Соңғы қоңырау серпін алып, жар салды,

Құшақ жайып, қауым елім қарсы алды.

Түлектерге ақ жол тілеп кезекпен,

Бүлдіршіндер құттықтайды баршаңды!

Құттықтау сөз кезегі **бірінші сынып бүлдіршіндеріне** беріледі.

**1-оқушы:**

Сарыарқа өңірінен дара шапқан,

Білімге құлаш ұрған, қанат қаққан.

**Арай әпкемдей** түлектер оза берсін,

Білім менен ғылымының тілін тапқан!

**2-оқушы:**

Барлық ғылым саласын

Білуге құштар ағамыз.

Келешекте үлгіні

**Жақсылық ағадан** аламыз!

**3-оқушы:**

Ұстанымы оның адалдық,

Жүргейсіз әркез қадам нық.

**Іңкәр әпкеміз,** сәт-сапар,

Тілейміз сізге амандық!

**4-оқушы:**

Мейірім байқалады көзіңізден,

Тереңдік танылады сөзіңізден.

Біз өсіп, ержетеміз жақсы болып,

**Маржан әпке,** өнеге алып өзіңізден!

**5-оқушы:**

Ізіңіз сайрап жатыр жүріп өткен,

Спортта жанын салып, нұрын төккен.

**Эрихтай** ағамыздай батыл ердің

Рухы бойындағы мықты неткен?!

**6-оқушы:**

Кішіге қашан да

Бауырмал ағасың.

Жақсыға, жайсаңға

Құшағың жаясың.

Білімге, өнерге

Жұмсаған санасын

**Жансерік** ағаның

. Білеміз бағасын.

**Жүргізуші:**

Ата-ананың өмірінің жалғасы,

Ұстазының енді толған арнасы.

Өмір-бақтың пісіп тұрған алмасы –

Түлектер енді сөйлейді.

Кең пейіл мен ақ арманнан нәр алған,

Туған жердің бақытына жаралған.

Орын табар бақыт деген аралдан

Жүректерің не дейді?

Түлектерім сөйлейді!

**(Түлектер ретімен алғыс сөздерін арнайды.)**

**Арайлым:**

Алғаш рет мектепке үркіп келгенде,

Толқып едік біз сіздерді көргенде.

Содан бері өтіпті ғой он бір жыл,

Уақыт, шіркін, жүйрік екен желден де.

Қоштасатын уақыт енді таяды,

Алтын бесік, білім ордам саялы.

Шақырады бізді бүгін жол алыс,

Жарқын өмір алдан құшақ жаяды.

Артта қалып бәрі реніш, өкпенің,

Қателігім болса егер, сөкпегін.

Бәрі, бәрі балалығым екен-ау,

Кешір мені, кешіре гөр, мектебім!

**Эрих:**

Келгенде алғаш үркіп жырақтан біз,

Қайталап атымызды сұрасқанбыз.

Алғашқы ұстаздарым,

Сіздер ашқан

Нәр алып өстік міне, бұлақтан біз!

**Іңкәр:**

Зор білімнің күшін берген біздерге,

Тарих жатыр олар салған іздерде.

Әр саланың кілтін ашып, ұсынған –

Шексіз алғыс пән мұғалімдері сіздерге!

**Жақсылық:**

Басты байлық – денсаулыққа мән берген,

Ауырғанда дәрі берген, әл берген.

Ақ ниетті дәрігерлерге мың алғыс,

Ақ халаты бойларына сән берген!

**Маржан:**

Жетекшіміз Қорлан апай аймаңдай,

Парасатын бойға жиып қойғандай.

Тәрбиеші апайымыз – Қарлығаш

Кең құшағын анамыз боп жайғандай.

Төзген бізбен бірге ыстық-суыққа

Сіздерді ойлап тұрам қалай толғанбай?!

**Жансерік:**

Тазалықтың сырын жайып біздерге,

Мән беретін әрбір басқан іздерге.

Нескен апай басқаратын тәтейлер,

Шексіз алғыс біз жолдаймыз сіздерге!

**Арайлым:**

Ас арқауын дәм-тұзымен ұсынатын асхана!

Сіздерге жоқ еш өкпеміз болсадағы басқаға.

Қарнымыз бен көңілімізді келген біздің тойдырып,

Интернатым, талай жылдар болдың бізге баспана!

**Бәрі бірге:**

Сіздерге рахмет!

**Түлектердің қоштасу әні.**

**Жүргізуші:**

Білімнің алтын кілтін табыс ету үшін сөз 11 сынып түлегі, озат оқушы Құрманбекова Маржанға беріледі. Кілтті қабылдап алу үшін ортаға 9 сынып оқушысы Қайратұлы Нұргелді шақырылады.

**Маржан:**

Білімге басқан жастарым,

Ғылымды іздер үңіліп.

Өмірге сапар бастадым,

Алдымда күліп тұр үміт.

Білімді құйып санаңа,

Шәкірт болыңдар білікті.

Орнымызды нық басар деп

Тапсырамыз **«біз кілтті»**.

**Нұргелді:**

Қанатын қағар ақ жолдан

Болыңдар сендер жаңа ұрпақ.

Жарқыраңдар жұлдыздай,

Қарасын жұрт таңырқап.

Аяқтап бүгін мектепті,

Гүлдерге толар қолдарың.

Шаттықтан тіпті ес кетті,

Сәт-сапар болсын жолдарың!

**Түлектердің вальс биі.**

**Жүргізуші:**

Соңғы қоңырау – бір ғажап жиын екен,

Қуаныш қой, сонда да қиын екен!

Өйткені, сен мектеппен қоштасасың,

Қоштасудың қашан да күйі бөтен,

Соңғы қоңырау – бір ғажап жиын екен!

**«Қоңырау»** биі орындайтын **«Жұлдыз»** би тобы

**(Мектеп түлегі Жамантай Жақсылық бірінші сыныптың бір оқушысымен бірге соңғы қоңырауды айнала соғып өтеді.)**

Бұл – соңғы қоңырау үні. Балалықпен қоштасу, үлкен өмірмен қауышу үні.

Бүлдіршіндер, өздеріңдей болғанбыз,

Құшақ ашып алтын ұя, ордамыз.

Сол бір сәттер енді қайтып келер ме?

Балалық шақ, біз өзіңді қимаймыз!

Алтын ұя мектебім мен аяулы

Ұстаздарым, өздеріңді қимаймыз!

Қош бол енді, балалығым – бал дәмім,

Сағыныштан өзімізді қинаймыз – деген түлектер үні!

Қоштасады алтын ұя мектебің,

Маңдайыңнан сипап өтсін көкте күн.

Сәт-сапар деп қол бұлғаумен бәріміз,

Тілейікші армандарға жеткенін!

**Жүргізуші:** - Құрметті қауым! Осымен салтанатты соңғы қоңырау жиынын жабық деп жариялаймыз! Ұстаздар мен оқушыларға жазғы демалысты сәтті өткізіп, келесі оқу жылында амандықпен жолыққанша сау-саламатта болыңыздар демекпіз! Жас түлектер! Үлкен өмірге аттанған қадамдарыңа нұр жаусын, талаптарың оң болсын!!